Gee Bee

**Gee Bee**, արկադային խաղ, որը համատեղում է փինբոլի տարրերը բլոկ կոտրելու մեխանիկայի հետ, նման Breakout-ին, մշակել և հրատարակել է Namco-ն 1978 թվականին։ Խաղի նպատակն է հնարավորինս շատ միավորներ հավաքել՝ գնդակը նետելով խաղադաշտի բլոկներից, բամպերներից և այլ առարկաներից։ Խաղը մշակել է Տորու Իվատանին, որն ավելի ուշ ստեղծել է Pac-Man և Pole Position խաղերը։ Ճապոնիայից դուրս խաղը հրատարակել է Gremlin Industries-ը։

Gee Bee-ն Namco-ի կողմից մշակված առաջին տեսախաղն էր։ Մինչ այդ, ընկերությունը Ճապոնիայում արտադրում էր էլեկտրամեխանիկական արկադային խաղեր (օրինակ՝ Periscope և F-1) և հրատարակում էր Atari-ի մի շարք տեսախաղեր (մասնավորապես՝ Breakout): Իվաթանին սկզբում ցանկանում էր ընկերության համար արտադրել փինբոլի մեքենաներ, սակայն Namco-ի բարձրագույն ղեկավարությունը չէր տալիս հավանություն այդ գաղափարին։ Որպես փոխզիջում՝ Իվատանին փոխարենը ստեղծել է տեսախաղ՝ փինբոլի տարրերով, որոնք համադրված էին Breakout-ում առկա մեխանիկաների հետ։

1979 թվականին թողարկվել են խաղի երկու շարունակություններ՝ Bomb Bee-ը և Cutie Q-ն։

## Խաղի ընթացք
Gee Bee-ն պինբոլի տարրերով աղյուսներ կոտրելու խաղ է։ Խաղացողը պտտվող սկավառակի միջոցով կառավարում է էկրանին գտնվող շեղբերի հավաքածուն։ Խաղի նպատակն է հնարավորինս շատ միավորներ վաստակել՝ գնդակն ուղղելով խաղադաշտում գտնվող առարկաների վրա․ Breakout-ին նման բլոկային կազմավորումներ, հարվածելիս տասը միավոր պարգևող բամպերներ և գնդակը դանդաղեցնող պտտվողներ։ Երբ գնդակը դիպչում է «NAMCO» խորհրդանիշներին (որոնք հյուսիսամերիկյան տարբերակում փոխարինվել են Gremlin-ի լոգոտիպով), դրանք լուսավորվում են, և եթե դրանք բոլորը լուսավորվում են, միավորների բազմապատկիչը մեծանում է։

## Մշակում և թողարկում
Gee Bee-ն մշակել է Տորու Իվատանին, և Namco-ի առաջին սեփական տեսախաղն է եղել։ Ընկերությունը խաղերի մշակման իր գործունեությունը սկսել է 1976 թվականի հուլիսին, երբ Namco-ի էլեկտրամեխանիկական խաղերի դիզայներ Շիգեյչի Իշիմուրան առաջարկել է CPU-ի միջոցով արկադային տեսախաղ ստեղծելու գաղափարը՝ օգտագործելով էլեկտրամեխանիկական խաղերի վրա աշխատելու իր փորձը։ Namco-ն հավանություն է տվել գաղափարին և NEC-ից գնել է PDA-08 միկրոհամակարգիչների ավելցուկ, իսկ աշխատակիցներին հանձնարարվել է ուսումնասիրել համակարգի ներուժը տեսախաղեր ստեղծելու համար։

1977 թվականին Տորու Իվաթանին միացել է Namco-ին քոլեջն ավարտելուց կարճ ժամանակ անց։ Իվատանիի ժամանումից մի քանի տարի առաջ Namco-ն ձեռք է բերել Atari Japan-ը և Ճապոնիայում հրատարակել է Atari արկադային խաղեր, այդ թվում՝ Breakout-ը։ Իվատանին ցանկացել է պատրաստել պինբոլի ավտոմատներ, ոչ թե տեսախաղեր, սակայն Namco-ի ղեկավարությունը չի տվել հավանություն նրա գաղափարին։ Որպես փոխզիջում՝ Իվատանիին թույլատրվել է ստեղծել տեսախաղ՝ հիմնված պինբոլի կոնցեպտի վրա՝ նման Atari-ի նվիրված Video Pinball խաղային համակարգին։ Իշիմուրան նպաստել է ծրագրին։ Ապարատային սահմանափակումների պատճառով մոնիտորի վրա սոսնձվել են ցելոֆանային շերտեր՝ գույնի պակասը փոխհատուցելու համար։ Խաղադաշտի դասավորությունը նախագծված է եղել մարդու դեմքի նմանվելու համար։ Խաղը անվանվել է ճապոներեն «կումանբաչի» բառից (),  որը նշանակում է «ստեղծարար մեղու»,և օգտագործվել է 1976 թվականի չթողարկված Atari Cannonball արկադային խաղի տառատեսակը։ «Gee Bee»-ն Ճապոնիայում թողարկվել է 1978 թվականի հոկտեմբերին։ Նույն թվականին Gremlin Industries-ը լիցենզավորել է խաղը Ճապոնիայից դուրս։

## Ընդունելություն և ժառանգություն
Խաղը վաճառվել է մոտ 10,000 օրինակով, ինչը լավ ցուցանիշ էր իր ժամանակի համար։ Սակայն, Gee Bee-ն այնքան հաջողակ չի եղել, որքան Namco-ն հույս ուներ՝ միավորների սպասվածից ցածր շահույթի և Taito-ի Space Invaders-ի մրցակցության պատճառով։ Այնուամենայնիվ, Gee Bee-ն դարձել է 1978 թվականի ամենաբարձր եկամուտ ունեցող արկադային ութերորդ տեսախաղը Ճապոնիայում և օգնել Namco-ին դառնալ Ճապոնիայի խոշորագույն տեսախաղերի մշակողներից մեկը, ինչը հանգեցրել է նրան, որ Namco-ն թողարկել է իր սեփական արկադային խաղերը՝ այլ ընկերությունների խաղերի հետ մեկտեղ։ Cashbox ամսագրի 1978 թվականի նոյեմբերի 11-ի համարում գովաբանվել է խաղի պատյանի դիզայնը, և դեկտեմբերի 30-ի հրատարակությունը նշում էր, որ խաղն ունի «լավ կառուցվածք և գրաֆիկա»։ Հետահայաց ակնարկում Allgame-ի Էրն Գրինը նշել է խաղի կարևորությունը Namco-ի համար, քանի որ այն Տորու Իվատանիի առաջին տեսախաղն էր ընկերության համար։ Retro Gamer-ը Gee Bee-ն ներառել է իր լավագույն Breakout կլոնների ցանկում՝ որպես Namco-ի առաջին սեփական մշակմամբ մշակված տեսախաղ։

Gee Bee-ին հաջորդել էին երկու շարունակություններ։ Առաջինը՝ «Bomb Bee»-ն, որը նույնպես նախագծվել է Իվատանիի կողմից, և թողարկվել է մեկ տարի անց՝ 1979 թվականին։ Այս խաղը առանձնանում է գունագեղ գրաֆիկայով, խաղի ընթացքի նոր լրացումներով, ինչպիսիք են 1000 միավորանոց բամպերը և լրացուցիչ կյանքեր վաստակելու հնարավորությունը։ Երկրորդ շարունակությունը՝ Cutie Q-ն, թողարկվեց 1979 թվականին, բայց այն մշակվել է ոչ թե Իվատանիի, այլ Շիգերու Յոկոյամայի կողմից, ով ավելի ուշ ստեղծել է Galaga-ն։ Իվաթանին փոքր դեր է խաղացել Cutie Q-ի մշակման գործում՝ նկարելով մի շարք սփրայթեր։ Քութի Քյուն աչքի է ընկնում «խելոք» կերպարների ներկայացմամբ, ինչը դարձավ Իվատանիի հաջորդ՝ մեկ տարի անց թողարկված «Պակ-Մեն» խաղի կերպարների դիզայնի հիմնական ոգեշնչման աղբյուրը։ Ե՛վ Bomb Bee-ն, և՛ Cutie Q-ն PlayStation-ի համար տեղափոխվել են 1996 թվականին՝ Namco Museum Vol. 2 կոմպիլյացիայի ճապոներեն տարբերակում, սակայն, միջազգային տարբերակներում երկու խաղերն էլ փոխարինվել են Super Pac-Man-ով։ Cutie Q-ն նաև Wii-ի համար  տեղափոխվել է որպես Namco Museum Remix կոմպիլյացիայի մաս 2007 թվականին և դրա թարմացված՝ Namco Museum Megamix-ի մաս 2010 թվականին։

## Ծանոթագրություններ